zVerruckte isch ja, dass es würklech nüt git, wo nid geit, äs schpiut absolut ke Roue, was es isch u wie's usgeht u weli Farb dass äs het, isch schlicht und ergriffend schisseglich, äs  cha gäub si, grüen, rosarot, himmublau, aus isch müglech u infrarot u ultraviolett gieng sicher o, me müesst's nume mau usprobiere i irgend öpper in Amerika oder so het's sicher scho längschtens usprobiert, di War cha läng si oder churz oder eggig oder rund, äs geit aus, öbs jetz luftig isch u liecht oder schwär u fescht, schon lang ztotgschlage oder no am zable, es geit abe u we's muess, de geit sowieso aus abe, i meine, me muess da gar nid erscht afa mit dene Spinner us Amerika oder so, wo ires Läbe  dermit verbringe, Stück für Stück äs Velo oder a Laschtwage oder ä Flügger zässe u dass dr Mönsch i sine durchschnittlech füfesiebezg Jahr angerhaub Kilo Flöige u Mugge frisst u derzue zwüsche zäh u zwängs Spinnele, dervo mindeschtens zwöi würklech grossi, fetti, grusigi das schpiut o ke Roue, me chönnt sech o vo Plutonium ernähre, eifach nid zviu ufs Mau näh, de gieng das scho, jede Tag äs paar Atom usem Sauzschtreuer ufs Mittagsmenü u de wär das viellech scho wieder gsung u würd gäge Glänkrheuma häufe oder  weiss drGugger was u was mit de abbissnige Finger- u Zeienägu passiert u was mit dene Sache wo eim bim Nasegrüble begägne, vo däm müesse mer hie o nid rede, es geit ja nume ums Prinzip, u das heisst, äs geit aus mi bringt aus iche u bringt aus abe u när isch äs gfrässe u wäg.